Гэты візіт адбыўся ў рамках дабрачыннай навагодняй акцыі “Нашы дзеці”, якая доўжылася цэлы месяц і завяршылася на гэтым тыдні. Яе ўдзельнікамі стала больш 15 тысяч дзяцей-сірот, дзяцей-інвалідаў, маленькіх беларусаў, якія па розных прычынах пазбавіліся баць­коўскага клопату. У госці да іх прыходзілі кіраўнікі органаў рэспубліканскай і мясцовай улады, у рамках акцыі ладзіліся казачныя шоу. Вось і ва ўтульным арэхаўскім доме, дзе зараз пражываюць восем дзетак, Дзед Мароз са Снягуркай, якія, дарэчы, спецыяльна прыбылі ў аграгарадок са сваёй полацкай Рэзідэнцыі, устроілі вельмі шчырае і цёплае прадстаўленне. Ад удзелу ў ім не ўтрымаўся нават кот: пакуль Дзядуля з унучкай знаёміліся з дзецьмі, дамашні гадаванец вырашыў наладзіць стасункі з… чароўным трусам: старанна намагаўся пакласці лапы яму на вушы – па ўсім відаць, таксама загадаў сваё, кашачае жаданне!..